CELEX: C2006/326/138
Language: et
Date: 2006-12-30 00:00:00
Title: Kohtuasi T-311/06: 7. novembril 2006 esitatud hagi — FMC Chemical ja Arysta Lifesciences versus EFSA

30.12.2006   
            
            
               ET
            
            
               Euroopa Liidu Teataja
            
            
               C 326/65
            
         7. novembril 2006 esitatud hagi — FMC Chemical ja Arysta Lifesciences versus EFSA
   (Kohtuasi T-311/06)
   (2006/C 326/138)
   Kohtumenetluse keel: inglise
   Pooled
   
      Hagejad: FMC Chemical SPRL (Brüssel, Belgia), Arysta Lifesciences (esindajad: advokaadid C. Mereu, K. Van Maldegem)
   
      Kostja: Euroopa Toiduohutusamet (EFSA)
   Hagejate nõuded
   
               —
            
            
               Tunnistada käesolev hagi vastuvõetavaks ja põhjendatuks;
            
         
               —
            
            
               tühistada EFSA aruanne pealkirjaga “Pestitsiidide riskianalüüsi vastastikuse eksperdihinnangu kokkuvõte toimeaine Carbofuran kohta”;
            
         
               —
            
            
               menetlust korraldava meetmena nõuda Esimese Astme Kohtu kodukorra artiklite 63 ja 64 alusel EFSA-lt ja/või komisjonilt välja Carbofurani direktiivi 91/414/EMÜ I lisasse arvamise ettepanek, mille ta kavatseb esitada hääletamiseks toiduahela ja loomatervishoiu alalise komitee 22/24. novembri 2006. aasta koosolekul või mõnel muul koosolekul;
            
         
               —
            
            
               tunnistada komisjoni määrus (EÜ) nr 1490/2002 hagejate ja Carborfurani toimikute hinnangu suhtes õigusvastaseks ja kohaldamatuks;
            
         
               —
            
            
               mõista kostjalt hagejate kasuks välja hüvitis vaidlustatud meetmega põhjustatud kahju eest ja teha esialgne otsus, et kostja peab hüvitama hagejale tekitatud kahju, mille täpne summa määratakse kindlaks kas poolte kokkuleppega või Euroopa Kohtu otsusega sellise kokkuleppe puudumisel.
            
         
               —
            
            
               mõista käesoleva menetluse kohtukulud välja kostjalt.
            
         Väited ja peamised argumendid
   Käesolevas hagis, mis on esitatud EÜ artikli 230 alusel, nõutakse et tühistataks Euroopa Toiduohutusameti (EFSA) 28. juuli 2006. aasta otsus, millega lõpetati direktiivi 91/414/EMÜ (1) (“taimekaitsetoodete turustamise direktiiv”) alusel toimunud toimeaine Carbofuran hindamine, osas milles see otsus ei hõlma või võta arvesse uusi olulisi tõendeid Carbofurani kohta, mille hagejad esitasid Belgiale kui referentliikmesriigile, ja osas, milles sellega nõutakse uute andmete esitamist, mis põhineb uute suuniste tagasiulatuval kohaldamisel, mida hagejad ei saanud ette näha ja mille kohta ei olnud võimalik õigeaegselt läbi viia uusi teaduslikke uuringuid.
   Hagejad väidavad täpsemalt, et vaidlustatud meede on viimane samm selle aine administratiivsel hindamisel vastavalt komisjoni 28. veebruari 2000. aasta määrusele (EÜ) nr 451/2000, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad (2), ja mida on muudetud komisjoni määrusega nr 1490/2002 (3) ning mille puhul hagejad on endi väitel ainsad teatajad ja andmete esitajad.
   Hagejate väitel on siinkohal õigusvastane ka määruse (EÜ) nr 1490/2002 artikkel 20, mis näeb ette EFSA kohustusliku osalemise teise etapi hinnangutes ja nõuab EFSA-lt hinnangu andmist sellele, kas vastav aine võib vastata direktiivi 91/414/EMÜ ohutusnõuetele ja kas seda võib kanda direktiivi I lisasse. Hagejad väidavad, et eespool mainitud määrust, mis jõustus pärast seda, kui hagejad olid oma täielikud toimikud valmis saanud, ei saa kohaldada tagasiulatuvalt juba käimasolevale Carbofurani hindamisele ja järelikult ei saa vaidlustatud meede olla ka aluseks komisjoni ettepanekule kanda Carbofuran Direktiivi 91/414/EÜ I lisasse.
   Hagejad nõuavad ka selle kahju hüvitamist, mille kostja põhjustas neile oma käitumisega Carbofurani hindamismenetluses ja vaidlustatud meetme vastuvõtmisega.
   
      (1)  EÜT L 230, lk 1; ELT eriväljaanne 3/11, lk 332.
   
      (2)  EÜT L 55, lk 25; ELT eriväljaanne 3/28, lk 292.
   
      (3)  EÜT L 224, lk 23; ELT eriväljaanne 3/36, lk 524.